Úrvalslið Guðmundar og stjörnulið Ómars skildu jöfn Karlalið Selfoss í knattspyrnu er við æfingar á Isla Canela á Spáni þessa dagana . Til stóð að liðið léki æfingaleik í gær gegn spænsku liði en ef því varð ekki . Spánverjarnir buðu einungis upp á gervigras þannig að Selfyssingar afþökkuðu boðið . Þess í stað var leikinn innbyrðis leikur þar sem A-lið Guðmundar Benediktssonar , þjálfara , lék gegn stjörnuliði Ómars Valdimarssonar , aðstoðarþjálfara . Liðsskipan A-liðsins var ekki árennileg og hurfu flestir leikmenn þess í skuggann af Tómasi Þóroddssyni . Aðrir leikmenn voru Stefán Ragnar , Agnar Bragi , Elías , Ingþór , Andri , Gunnar Borgþórs , Ingó og Veðurguðirnir , Jón Guðbrandssson , Ingi Rafn , Árni Páll , Halldór Björnsson og Óskar Ar . Í stjörnuliði Ómars voru kempur á borð við Jóhann Ólaf , Sigurð Eyberg , Kjartan í Birtingaholti , Jón Sveinsson , Jón Daða , Henning , Arilíus , Guðmund Þórarinsson , Sævar Þór , Davíð , Trausta Hrafnsson og Þorstein tannlækni Pálsson . Liðin öttu kappi í þremur keppnum . Fyrst var keppt í fótboltagolfi þar sem helst bar til tíðinda að Tómas Þóroddsson vann Guðmund Þórarinsson . Þá vakti undrun að Sævar Þór vann Elías . A-lið Guðmundar vann þessa keppni . Þá fór fram vítakeppni sem A-liðið vann einnig og skoruðu allir leikmenn þess nema þjálfarinn sjálfur . Í liði Ómars klikkuðu fyrrverandi vítaskyttur Selfossliðsins , Sævar Þór og Jón Sveinsson , auk þess sem nýliðinn Kjartan í Birtingaholti misnotaði sína spyrnu . Að lokum léku liðin 2 × 45 mínútna knattspyrnuleik . Stjörnulið Ómars komst í 2 - 0 snemma leiks með mörkum frá Davíð og Henning ( vsp . ) . A-liðið tók hins vegar við sér fyrir leikhlé og komst yfir , 2 - 3 , með mörkum frá Jóni Guðbrands , Árna Páli og Ingó Tóta . Í síðari hálfleik var barist af hörku en Sævar Þór fiskaði aðra vítaspyrnu sína og Henning skoraði aftur af punktinum . Í spjalli við sunnlenska.is sagði Tómas Þóroddsson , tæknilegur ráðgjafi liðsins , að vel fari um liðsmenn á Canela . Þegar sunnlenska.is sló á þráðinn var hópurinn staddur á breskum pöbb og í bakgrunni hljómaði söngur og gítarsláttur Ingólfs Þórarinssonar sem ku hafa fengið tilboð frá eigendum staðarins um að verða eftir og skemmta þar reglulega í sumar .